**Dôvodová správa**

**Všeobecná časť**

Návrhom zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov sa znižuje sadzba dane z pridanej hodnoty na 10 % u niektorých vybraných druhov potravinárskych výrobkov a iných presne špecifikovaných produktov (najmä mäso čerstvé, chladené alebo mrazené; vybrané živé ryby; vybrané ryby čerstvé, chladené alebo mrazené; čerstvé vajcia, ovocie a zelenina a pod.) a to predovšetkým s cieľom zvýhodniť vlastnú produkciu niektorých druhov potravinárskych produktov v regiónoch Slovenskej republiky. Vzhľadom na obľúbenosť konkrétnych v návrhu zákona uvedených produktov a skutočnosť, že ich ceny by mohli výrazne klesnúť, je možné očakávať pozitívny dopad na občana, resp. spotrebiteľa. Súčasne zavedením zníženej sadzby dane na konkrétne vybrané druhy potravinárskych výrobkov a iné presne špecifikované produkty sa čiastočne eliminuje regresívny charakter dane z pridanej hodnoty na ľudí s najnižšími príjmami napr. na dôchodcov.

Návrh zákona taktiež reaguje na poslednú Národnou radou Slovenskej republiky schválenú novelu zákona č. 222/2004 Z. z. o dani z pridanej hodnoty v znení neskorších predpisov – a to zákon č. 268/2015 Z. z. - v ktorom boli pravdepodobne z dôvodu časového stresu viaceré nedostatky.

Návrh zákona je v súlade s Ústavou Slovenskej republiky, ústavnými zákonmi, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Predkladaný návrh zákona bude mať negatívny vplyv na verejný rozpočet, bude mať pozitívne sociálne vplyvy a nebude mať žiadne vplyvy na životné prostredie. Neprináša nárok na pracovné sily a nemá vplyv na zamestnanosť a tvorbu pracovných miest. Predkladaný návrh zákona bude mať pozitívny vplyv na podnikateľské prostredie.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** poslanci Národnej rady Slovenskej republiky Alojz Hlina a Marián

Radošovský

2. **Názov návrhu zákona:** Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov

3. **Problematika návrhu zákona:**

**a) je upravená v práve Európskej únie**

*- primárnom*

- čl. 90 až 93 Zmluvy o fungovaní Európskej únie v platnom znení

*- sekundárnom*

- smernica Rady 2006/112/ES z 28. novembra 2006 spoločnom systéme dane z pridanej hodnoty v platnom znení (Ú. v. EÚ L 347, 11. 12. 2006),

- smernica Rady 2008/8/ES z 12. februára 2008, ktorou sa mení a dopĺňa smernica 2006/112/ES, pokiaľ ide o miesto poskytovania služieb (Ú. v. EÚ L 44, 20. 2. 2008),

- smernica Rady 2008/9/ES z 12. februára 2008, ktorou sa ustanovujú podrobné pravidlá pre vrátenie dane z pridanej hodnoty ustanovené v smernici 2006/112//ES zdaniteľným osobám, ktoré nie sú usadené v členskom štáte vrátenia dane, ale ktoré sú usadené v inom členskom štáte (Ú. v. EÚ L 44, 20. 2. 2008),

- smernica Rady 2008/117/ES zo 16. decembra 2008, ktorou sa mení a dopĺňa smernica 2006/112/ES o spoločnom systéme dane z pridanej hodnoty s cieľom bojovať proti daňovým podvodom spojeným s transakciami v rámci Spoločenstva (Ú. v. EÚ L 14, 20. 1. 2009),

- trinásta smernica Rady 86/560/EHS zo 17. novembra 1986 o harmonizácii zákonov členských štátov týkajúcich sa daní z obratu — postup vrátenia dane z pridanej hodnoty osobám podliehajúcim zdaneniu, ktoré nesídlia na území spoločenstva (Mimoriadne vydanie Ú. v. EÚ, kap. 9/zv. 1),

- nariadenie Rady (ES) č. 143/2008 z 12. februára 2008, ktorým sa mení a dopĺňa nariadenie (ES) č. 1798/2003, pokiaľ ide o zavedenie mechanizmov administratívnej spolupráce a výmenu informácií v súvislosti s pravidlami o mieste poskytovania služieb, pravidlami o osobitných režimoch a pravidlami pre vrátenie dane z pridanej hodnoty (Ú. v. EÚ L 44, 20.2.2008),

- nariadenie Rady (ES) č. 37/2009 zo 16. decembra 2008, ktorým sa mení a dopĺňa nariadenie (ES) č. 1798/2003 o administratívnej spolupráci v oblasti dane z pridanej hodnoty s cieľom bojovať proti daňovým podvodom spojeným s transakciami v rámci Spoločenstva (Ú. v. EÚ L 14, 20.1.2009).

b) nie je obsiahnutá v judikatúre Súdneho dvora Európskej únie alebo Súdu prvého stupňa Európskej únie.

**4. Záväzky Slovenskej republiky vo vzťahu k Európskej únii:**

a) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca:

Bezpredmetné.

b) informácia o konaní začatom proti Slovenskej republike o porušení Zmluvy o fungovaní Európskej únie podľa čl. 226 až 228 Zmluvy o fungovaní Európskej únie v platnom znení:

Proti SR nebolo začaté konanie o porušení Zmluvy o fungovaní Európskej únie podľa čl. 226 až 228 Zmluvy o fungovaní Európskej únie v platnom znení.

c) informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia

Bezpredmetné.

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti - úplný

**6.               Gestor a spolupracujúce rezorty:**

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | X |
| 2. Vplyvy na podnikateľské prostredie – dochádza k zvýšeniu regulačného zaťaženia? | x |  |  |
| 3. Sociálne vplyvy | x |  |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

1. **Vplyvy na rozpočet verejnej správy**

Návrh zákona má negatívny vplyv na rozpočet verejnej správy.

1. **Vplyvy na podnikateľské prostredie**

Návrh zákona má pozitívne vplyvy na podnikateľské prostredie.

1. **Sociálne vplyvy**

Návrh zákona má pozitívne sociálne vplyvy.

1. **Vplyvy na životné prostredie**

Návrh zákona nemá vplyvy na životné prostredie.

1. **Vplyvy na informatizáciu spoločnosti**

Návrh zákona nemá vplyvy na informatizáciu spoločnosti.

**Osobitná časť**

**K Čl. I**

**K bodu 1**

V Prílohe č. 7 zákona č. 222/2004 Z. z. o dani z pridanej hodnoty v znení neskorších predpisov sa najprv nevyhnutne legislatívno-technicky vypúšťajú číselné kódy Spoločného colného sadzobníka presne podľa čísiel Spoločného colného sadzobníka o vybrané druhy potravinárskych výrobkov a iných presne špecifikovaných produktov, na ktoré sa nebude znížená sadzba dane z pridanej hodnoty vo výške 10 % uplatňovať – jedná sa o mäso čerstvé alebo chladené. Následne bude toto mäso opäť doplnené a to spolu s mäsom mrazeným v bode 2 (mäsom čerstvým, chladeným alebo mrazeným). Jedná sa o nevyhnutnú legislatívno-technickú úpravu a postup.

**K bodu 2**

Príloha č. 7 zákona č. 222/2004 Z. z. o dani z pridanej hodnoty v znení neskorších predpisov sa dopĺňa presne podľa čísiel Spoločného colného sadzobníka o vybrané druhy potravinárskych výrobkov a iných presne špecifikovaných produktov, na ktoré sa bude znížená sadzba dane z pridanej hodnoty vo výške 10 % uplatňovať (najmä mäso čerstvé, chladené alebo mrazené; živé ryby; ryby čerstvé, chladené alebo mrazené; čerstvé vajcia, ovocie a zelenina a pod.).

**K Čl. II**

S ohľadom na predpokladanú dĺžku legislatívneho procesu sa navrhuje účinnosť zákona na 1. marec 2016.